google/wiki40b huggingface dataset:
רב אשי

חייו

רב אשי הקים מחדש את ישיבת סורא, במתא מחסיא, פרבר של העיר הבבלית סורא, ועמד בראשה. הוא החל בעריכת התלמוד הבבלי יחד עם רבינא, עבודה שאותה השלימו ממשיכי דרכו. הוא הקפיד במיוחד על כבודם של בתי הכנסת בעירו. דוגמה לכך היא הקפדתו שלא ייבנו בתים יותר גבוהים מבית הכנסת. פעם אחת, כאשר ראה סדקים בבית כנסת בעירו, סתר את בית הכנסת והכניס מיטתו לשם (כדי להכריח עצמו להתעסק בתיקון), ולא הוציא אותה משם עד שהתקין לו מרזבים.
ידוע שהיה עשיר ורב השפעה. עליו אומרת הגמרא: "תורה וגדולה במקום אחד" (גיטין נט ע"א), וגם ראש הגולה, רב הונא בר נתן, שהיה מרבותיו, היה כפוף אליו. מסופר על רב אשי שהיה לו יער, ומכרו לבית האש (לבית פולחן עבודה זרה), בהנחה ש"סתם עצים להסקה ניתנו" ועל פי רוב, השימוש בעצים לא יהיה לפולחן עבודה זרה אלא לחימום סתם.
לפני מותו נגלה אליו מלאך המוות בשוק. אמר לו: "המתן לי שלושים יום ואחזור על תלמודי, שאמרו: "אשרי מי שבא לכאן (לעולם הבא) ותלמודו בידו". ביום השלושים בא אליו מלאך המוות שוב. שאל אותו רב אשי: להיכן הינך ממהר? אמר לו מלאך המוות: כבר הגיע זמנו של בר נתן למלוך ולהתמנות לראשות ישיבת פומבדיתא, ואין מלכות נוגעת בחברתה כמלוא נימה.
הפתגם הידוע "אם בארזים נפלה שלהבת מה יעשו אזובי קיר? לווייתן בחכה הועלה - מה יעשו דגי רקק? בנחל שוטף נפלה חרבה - מה יעשו מי גבים?" הוצע במקורו כהספד על רב אשי, בידי הספדן המקצועי בר קיפוק.
על פי מסורת יהודית, שמקורה בימי הביניים, נמצא קברו של רב אשי בהר שנאן אשר בגבול ישראל- לבנון. במקום קבורים גם האמוראים רב פפא ובניו.

משפחתו

רב אשי היה חתנו של רמי בר אבא. בנו וממשיך דרכו היה מר בר רב אשי, שנהג לחתום בכינוי טביומי. בן נוסף היה לו ושמו רב סמא בריה דרב אשי. לפי רש"י נפטר רב סמא בחיי אביו והשאיר יתומים. אך יש חולקים וסוברים שרב סמא נפטר לאחר פטירת אביו. לרב אשי הייתה גם בת (עליה מסופר שהיו לה כאבים במעיים, ורבין דמן נרש ריפא אותה באמצעות אחת מהרפואות התלמודיות המוזכרות במסכת גיטין). בתו נישאה רק לאחר פטירת אביה ורבינא גבה לצורך הוצאות נישואיה חלק מכספי הירושה שירשו אחיה מר בר רב אשי והיתומים בני רב סמא.

הגיית שמו של רב אשי

קיימות שתי שיטות בהגיית שמו של רב אשי (האות שי"ן בשם). יש שקוראים בחיריק (שִ), ויש הקוראים בצירה (שֵ), על פי דרך קריאה זו ייתכן ששמו הוא צורה מקוצרת של השם "אשר". בפירוש הרב יוסף קאפח לאיגרת תימן העיר על פי דברי הרמב"ם שכתב את אגרתו בחרוזים, ובאחד החרוזים סיים ב"משה" ובחרוז שלאחריו ב"רב אשי", כעדות קדומה למסורת הספרדית (וכמוה התימנית) ההוגה את שמו בצירה (שבהגייה הספרדית, שבה הגה הרמב"ם, מתחרז עם מֹשֶׁה) ולא בחיריק. וייתכן שכבר בתלמוד עצמו ניתן למצוא חריזה של שמו של רב אשי עם המילה "מִקְדְּשֵׁי" - "רב אשי ורבינא סוף הוראה וסימנך עַד אָבוֹא אֶל מִקְדְּשֵׁי אֵל אָבִינָה לְאַחֲרִיתָם".
רוברטו פרפומו

קריירת משחק

פרפומו החל את דרכו בקבוצת הנוער של ריבר פלייט. ב-1961 החל את קריירת המשחק בקבוצה הבוגרת של ראסינג קלוב. במדי ראסינג הפך פרפומו לאחד משחקני המפתח, כשהקבוצה נהנתה מתקופה מוצלחת במהלך שנות ה-60, עם זכייה באליפות ארגנטינה, גביע ליברטדורס (לאחר ניצחון בגמר על נסיונל) והגביע הביניבשתי (לאחר ניצחון על סלטיק). תחת המאמן חואן חוסה פיסוטי הפך פרפומו לאחד מטובי הבלמים והמגנים בארגנטינה.
ב-1971 עבר פרפומו לקרוזיירו מליגת העל הברזילאית, במדיה זכה בשלוש אליפויות מחוזיות, ועימה סיים במקום השני בליגה ב-1974. פרפומו חזר לארגנטינה ב-1975, כשחתם במדי ריבר פלייט של המאמן אנחל לברונה. במדי ריבר זכה פרפומו באליפויות המטרופוליטנו והנסיונל של 1975. ב-1977 זכה עימה פעם נוספת באליפות המטרופוליטנו.
פרפומו פרש ממשחק פעיל ב-1978, בגיל 36.

נבחרת ארגנטינה

פרפומו החל את דרכו בנבחרת ארגנטינה בכדורגל בשנת 1964, לאחר שבאותה שנה ייצג את ארגנטינה באולימפיאדת טוקיו.
פרפומו זומן על ידי חואן קרלוס לורנסו לסגל ארגנטינה לקראת מונדיאל 1966 באנגליה. פרפומו פתח בהרכב הנבחרת בכל ארבעת משחקיה בטורניר, שהסתיימו בהדחה ברבע הגמר על ידי הנבחרת המארחת אנגליה.
לאחר שכשל להעפיל עם נבחרתו למונדיאל 1970 במקסיקו, הוביל פרפומו את הסגל של ולדיסלאו קאפ למונדיאל 1974 בגרמניה המערבית כקפטן הנבחרת. הוא פתח בכל שלושת משחקיה של ארגנטינה בשלב הבתים הראשון, בהם הפסידה לפולין בתוצאה 3-2, גברה על האיטי בתוצאה 4-1, וסיימה בשוויון 1-1 עם איטליה, במשחק בו כבש פרפומו שער עצמי. בשלב הבתים השני, פתח פרפומו בתבוסה 4-0 להולנד, במשחק בו צבר כרטיס צהוב שני בטורניר, שבעקבותיו לא שותף בהפסד 2-1 לברזיל. הוא לא שותף גם במשחקה האחרון של ארגנטינה בטורניר, 1-1 עם גרמניה המזרחית. פרפומו סיים את דרכו בנבחרת לאחר המונדיאל.
בסך הכול רשם פרפומו 37 הופעות במדי הנבחרת, ללא שערים.

קריירת אימון

לאחר פרישתו, ב-1981, אימן למשך תקופה קצרה את סרמיינטו, אך סיים את תפקידו לאחר תקופה קצרה בעקבות היכולת החלשה של קבוצתו. ב-1991 הוביל למשך תקופה קצרה את המועדון בו התפרסם כשחקן, ראסינג קלוב. במהלך השנתיים שלאחר מכן, אימן לתקופות קצרות את קלוב אולימפיה מפרגוואי, חימנסיה לה פלאטה הארגנטינאית ואינדפנדיינטה סנטה פה הקולומביאנית.

חייו האישיים

ב-10 במרץ 2016 נפטר פרפומו כתוצאה מחבלות בראשו שספג לאחר שמעד במדרגות מסעדה בבואנוס איירס.
King of Boys

תקציר העלילה

הסרט מספר את סיפורה של אלחה אנג'ולה סלמי, אשת עסקים ופילנתרופית עם עתיד פוליטי מבטיח. בגלל שאיפותיה הפוליטיות הגבוהות, היא לוקחת חלק במאבק עם כוח, דבר הגורם לכל דבר בסביבתה להפוך למאיים. בשביל לצאת בזה בשלום, היא נכנסת לתוך משחק של אמון, בלי לדעת מי באמת איתה, דבר הגורם לה להיות אכזרית.

הפקה

הסרט הוא הסרט השני של הבמאית קמי אדטיבה, לאחר הסרט "מסיבת החתונה"  . סרט זה איחד את השחקנים סולה סובויל ואדסואה אטומי, לאחר ששיחקו ביחד בסרט "מסיבת החתונה" בשנת 2016.
הסכם בייג'ינג

הסכם בייג'ינג הוא הסכם על כינון יחסים דיפלומטיים שנחתם בין יפן לבין ברית המועצות בעיר בייג'ינג בשנת 1925.

רקע

לאחר מהפכת אוקטובר צבא יפן פלש לשטחים שהיו בשליטת האימפריה הרוסית כולל צפון סחלין ואזורים נוספים לאורך החוף של האוקיינוס השקט. בשנת 1920 כל הכוחות של יפן שהיו ביבשת עזבו, אך נוכחות יפנית בצפון סחלין נמשכה. כמן כן, יפן נמנעה מהכרה רשמית של ברית המועצות.
ב-13 בפברואר 1924 הממשל הסובייטי הודיע לקונסול יפני בולדיווסטוק שלאור העדר יחסים רשמיים בין המדינות הממשל הסובייטי רואה בו בן אדם פרטי ללא זכויות דיפלומטיות. הממשל היפני הופתע מהמלך שבוצע בעקבות הכרה רשמית של ברית המועצות על ידי צרפת, בריטניה וסין. בעקבות המשבר, ב-14 במאי 1924 הצדדים החלו בשיחות בבייג'ינג. השיחות נמשכו מספר חודשים והסתיימו בחתימת הסכם ב-20 בינואר 1925.
הדיוויזיה ה-490 (ורמאכט)

היסטוריה

הדיוויזיה הוקמה ב-1 בנובמבר 1944, על בסיס הדיוויזיה ה-190, והועמדה תחת פיקוד ארנסט וייסלינק. הדיוויזיה לחמה כחלק מהקורפוס ה-86 במסגרת ארמיית הצנחנים הראשונה, וב-8 במאי 1945 נכנעו שרידיה לכוחות הצבא הבריטי.
לטו קזיני

ילדותו ושנות צעירותו

לטו קזיני נולד בשנת 1902 בקורנקיאיה, שכונה של פירנצואולה כשביעי בין תשעה ילדים. אחד מאחיו היה הסופר טיטו קזיני (1987-1907), אחד ממייסדי כתב-העת הקתולי "פרונטספיציו". 
לון קזיני התחיל בשנת 1911 לימודים בסמינר לכמרים בפירנצואולה ובשנת 1928 הוסמך ככומר. ניהל פרוכיה ביישובים ג'וניולה וסן פלגרינו, וכן לימד מתמטיקה בסמינר בפירנצואולה, שם אף בנה מרכז סיסמוגרפי.

פעילותו בשנות הכיבוש הנאצי

בשנים 1937 - 1947 עבד קזיני ככומר של פארוכיית סן פייטרו בוורלונגו, על יד פירנצה. 
למחרת הכיבוש הנאצי באוקטובר 1943, הקרדינל של פירנצה, אליה דאלה קוסטה הטיל על קזיני את המשימה לסייע ליהודים הנרדפים. יחד עם הרב של פירנצה, נתן קאסוטו, עם רפאלֶה קנטוני וקבוצת מתנדבים יהודים ונוצרים, הקים קזיני ועד מחתרתי, רשת ההצלה בפירנצה,  לסיוע שפעל כזרוע של הארגון היהודי לסיוע "דלאסם" (DELASEM) שהוצא מחוץ לחוק מיד עם הכיבוש והמשיך לחלק אמצעי עזרה שנשלחו על ידי גורמים מחו"ל.
"דון קזיני", כפי שכונה, פעל להשגת מקומות מסתור, אספקת מזון, תעודות זיהוי מזויפות וכו'.
ב-26 בנובמבר 1943, סוכן שהסתנן לתוך רשת הסיוע גרם למעצרם של כל חברי הוועד. חברי הוועד היהודים, לרבות הרב קסוטו נשלחו בהמשך לאושוויץ. לאחר תקופה קצרה של מאסר, שוחרר קזיני מן הכלא וחידש במרץ את פעילותו המחתרתית לטובת התושבים היהודים באזור. הוא המשיך לעשות זאת אפילו אחרי מעצר ומחבוש נוסף, עד לרגע השחרור מן השלטון הנאצי-פאשיסטי.

פעילותו ההומניטרית אחרי המלחמה

אחרי מלחמת העולם השנייה עזב דון קזיני את פירנצה כדי להקדיש את עצמו לעזרה רוחנית למהגרים האיטלקים שחיו בשווייץ ובהולנד. למשך 17 שנה פעל ככומר על סיפון אניות מהגרים איטלקים בדרך לארגנטינה ואוסטרליה.
בגיל זקנה שב לפירנצה והיה לכומר של בתי הכלא במוראטי. כמו כן פעל באגודה לידידות נוצרית-יהודית
(Amicizia Ebraico-Cristiana). הוא התעקש לדחות כל מחווה של הכרת תודה על פעילותו.
בשנת 1986 מיוזמת הבישוף של פירנצה, סילבאנו פיואבנלי, כתב סופו של דבר ספר אוטוביוגרפי "זכרונות של כומר קשיש" שפורסם בהוצאה לאור היהודית "לה ג'ונטינה" בפירנצה.
לטו קזיני נפטר בשנת 1992. בהלווייתו השתתף והשמיע הספד גם הרב הראשי של פירנצה.
ממפיס בליק

קריירה

בליק הוא חבר ילדות של ג'יי זי. הוא היה אחד האמנים הראשונים לחתום ברוק-א פלה, חברת התקליטים שג'יי זי ייסד. הוא הופיע לראשונה באלבומו הראשון של ג'יי זי, "Reasonable Doubt" שיצא בשנת 1996. באלבום זה ג'יי זי כתב לו את הטקסטים. בשנת 1998 בליק הקים לייבל משלו, "Get Low Records". לאחר הצלחת האלבום "Hard Knock Life" של ג'יי זי קיבלה חברת התקליטים שלו חשיפה, מה שנתן את האפשרות לשחרר את אלבום הבכורה של בליק "Coming of Age". האלבום הצליח מאוד, מכר 118,000 העתקים בשבוע הראשון והגיע למקום השביעי במצעד הבילבורד. האלבומים הבאים שלו,, "The Understanding" שיצא בשנת 2000 ו-"M.A.D.E." שיצא בשנת 2003 מכרו זהב. בין שני האלבומים עברו שלוש שנים בהן הוא השקיע את מירב זמנו בטיפול באחיו שנפצע קשה לאחר שהתרסק עם אופנוע. האלבום הרביעי שלו, "534" שנקרא על שם מס' הבית בו הוא וג'יי-זי גדלו לא הצליח כמו קודמיו. זה היה האלבום האחרון שלו בחברת התקליטים של ג'יי זי, רוק-א פלה. השניים החליטו שבליק יכול לצאת לעולם החופשי ולא להישאר תחת חסותו של ג'יי זי. זמן קצר לאחר מכן בליק חתם במס אפיל אנטרטיינמנט. האלבום הבא שלו, "The Process" אמור לצאת בשנת 2010.
במהלך הקריירה שלו הקליט שירים עם DMX, ג'ה רול, טריק דאדי, מיסי אליוט ואמנים החתומים ברוק-א פלה כמו בני סיגל, פריוואי, קמרון, אמיל, יאנג גאנז ועוד.
נוצר סופית

באלגברה מופשטת, אובייקט נוצר סופית הוא מבנה אלגברי שאפשר לקבל כל איבר שלו מתוך קבוצה סופית של איברים. אופי הפעולות שאותן אפשר להפעיל על קבוצת היוצרים אינו קבוע, ואמור להיות מובן מתוך ההקשר. לכן יש להבדיל בין התכונות נוצר סופית כמודול, נוצר סופית כאידיאל, נוצר סופית כחוג, נוצר סופית כשדה, וכן הלאה. בכל המקרים האלה, המבנה נוצר סופית אם יש בו קבוצת איברים סופית שהוא תת-המבנה הקטן ביותר המכיל את כולם.
מרחב וקטורי נוצר סופית אינו אלא מרחב וקטורי בעל ממד סופי. באופן כללי יותר, אומרים שמודול M נוצר סופית מעל חוג R, אם יש קבוצת איברים  כך שכל איבר ב-M הוא צירוף מהצורה  עבור מקדמים מתאימים . מודול כזה נקרא גם מודול סופי. נוסח זה מתאים גם עבור אידיאל שמאלי.
חוג נוצר סופית נקרא גם חוג אפיני. בהחלט ייתכן שחוג שאינו נוצר סופית ככזה, יהיה נוצר סופית כשדה; או שמודול שאינו נוצר סופית ככזה, יהיה נוצר סופית כחוג. לדוגמה, שדה הפונקציות הרציונליות במשתנה אחד,  (מעל שדה F) נוצר על ידי איבר אחד כשדה, אבל אינו נוצר סופית כחוג. (אחד המשפטים היסודיים באלגברה קומוטטיבית קובע שחוג אפיני אינו יכול להיות שדה אלא במקרה הטריוויאלי). באותו אופן, חוג הפולינומים במשתנה אחד  נוצר כמובן סופית כחוג, אבל הוא בעל מימד אינסופי מעל F, ואינו סופי כמודול.
כאשר יש לאובייקט האלגברי מבנה נוסף, כגון טופולוגיה, אפשר לכלול את המבנה הזה בהגדרה. לדוגמה, אומרים שחבורה טופולוגית היא נוצרת סופית (כחבורה טופולוגית) אם יש בה קבוצה סופית שאינה מוכלת באף תת-חבורה סגורה; כאן הפעולות המותרות הן פעולות החבורה, ובנוסף להן פעולת הגבול הטופולוגי. לדוגמה, חוג השלמים ה-p-אדיים נוצר סופית כחבורה טופולוגית: אפשר ליצור אותו מאיבר אחד, ולכן החבורה הזו נקראת גם "חבורת-p הטופולוגית הציקלית".
המבנה של אובייקטים נוצרים סופית עשוי להיות מסובך ביותר, ובדרך כלל תכונה זו אינה נשמרת במעבר לתת-אובייקטים. למשל, יש דוגמה לחבורה פתירה מוצגת סופית שהמרכז שלה אינו נוצר סופית. לעומת זאת, תנאי השרשרת העולה נשמר במעבר לתת-אובייקטים, והוא מהווה תחליף מבני ראוי לנוצרות סופית. לפעמים לא ברור האם אובייקט טבעי הוא בעל קבוצת יוצרים סופית או לא. למשל, חבורת המטריצות  נוצרת סופית, אבל  אינה נוצרת סופית אפילו אם F שדה סופי; תוצאות בתורת K האלגברית מראות ש- נוצרת סופית אם n גדול מספיק, אבל לא תמיד ידוע הערך הראשון שבו התופעה מתרחשת.
סזאר בונוני

החיים שלפני

לפני קריירת ההיאבקות, בונוני שיחק בקבוצת הפוטבול של סאו פאולו סטורם.

ארגונים עצמאיים (2015-2004)

בונוני התאמן כדי להיות מתאבק תחת הדרכתו של בוב ג'וניור מהארגון הברזילאי BWF, והתחרה בארגונים עצמאיים בברזיל וברחבי דרום אמריקה. בארגון BWF החזיק באליפות של הארגון.

NXT‏ (2015-היום)

באוקטובר 2015 פורסם שבונוני הוא אחד מ-19 מגויסים חדשים שהחלו את האימונים שלהם במתחם ה-Performance Center. את הופעת הבכורה שלו ערך ב-10 במאי 2017 בהפסד לאליסטר בלאק במסגרת התוכנית NXT. את ניצחון הבכורה שלו רשם שלושה שבועות לאחר מכן לאנדרדה "סיין" אלמאס. במסגרת פרסי סוף השנה של NXT, בונוני זכה בקטגוריית "הכוכב העתידי של NXT". ב-24 בינואר נוצח על ידי נו ויי חוזה וב-28 בפברואר נוצח על ידי אדם קול. ב-12 בספטמבר, בונוני ואדריאן ג'אוד הפסידו בקרב זוגות לדני בורץ' ואוני לורקאן. ב-15 במאי 2019, בונוני הפסיד לקית' לי.
Houses of the Molé

התגובות לאלבום

גישה פוליטית זו יצרה חילוקי דעות בקרב המעריצים של מיניסטרי, שחלקם הצביעו בעד הנשיא בוש, חלקם מסכימים עם דעותיו וחלקם חושבים שעל מיניסטרי להתרחק מפוליטיקה. חלקם גם מאמינים שהפוליטיקה מפריעה לחברי הלהקה להתרכז במוזיקה ולייצר אלבומים באיכות טובה.
לעומתם, מעריצים אחרים טוענים שמיניסטרי הייתה בין כה וכה להקה פוליטית במשך שנים רבות, עם דעות מוצהרות בגנותו של ג'ורג' בוש האב, המלחמה בסמים ומלחמת המפרץ הראשונה. מעריצים אלו גורסים גם שמוזיקה, כביטוי לדעותיו ולרגשותיו של האמן, לעיתים תגלוש בהכרח לפסים פוליטיים וגינוי של דעה כנה שמביע האמן גובל בצנזורה.
גוסטבו לגיסמון

ביוגרפיה

לגיסמון נולד במחוז סלטה, שבצפון ארגנטינה. בן למשפחה מיוחסת ממוצא אירופאי, גדל בסביבה נוחה מבחינה כלכלית. את הכינוי "קוצ'י", שפירושו "חזירון" בשפת הקצ'ואה נתן לו מוכר בשוק מקומי, שלמראה הילד הבוכה אמר "הוא בוכה כמו קוצ'י". לגיסמון למד משפטים באוניברסיטת קורדובה, ועסק בעריכת דין עד גיל 40, כאשר מאס במקצוע שלטענתו "רק מייצר יותר רוע בעולם" והתפנה לקריירה המוזיקלית שלו. חלק גדול מיצירותיו יצר בשיתוף פעולה עם המשורר מנואל קסטייה, שכתב מילים למנגינות של לגיסמון, ולהפך. לגיסמון מעולם לא הסכים להקליט את יצירותיו. הן נשמרו אודות למוזיקאים אחרים שביצעו אותום, ולכמה הקלטות של הופעות חיות שנשתמרו, בניגוד לרצונו. 
לגיסמון לא הזדהה אף פעם מבחינה פוליטית, אך דעותיו נטו באופן ברור שמאלה, על גבול האנרכיזם. בהופעותיו הוא לא חסך בעקיצות לפוליטיקאים המושחתים, ותמיד עמד לצד העניים והחלשים. התנהגות זאת זיכה אותו ביחס עוין מצד הממסד התרבותי והפוליטי, שמעולם לא תמך בו. לקראת סוף חייו לגיסמון היה עני מאוד, וסבל מדמנציה. על המחלה הוא אמר "שכחתי איך לנגן פסנתר..., אבל אני מוכן ללמוד שוב". גוסטבו לגיסמון נפטר בגיל 82, בסלטה, עיר מולדתו.

סגנון מוזיקלי

לגיסמון הכיל בתוכו שני עולמות מוזיקליים שנראים רחוקים האחד מהשני: המוזיקה העממית הדרום אמריקאית והמוזיקה הקלאסית האירופאית. יחודו כמלחין היה ביכולתו לשלב בין השניים בצורה טבעית, מבלי להכפיף סגנון אחד תחת השני. 
מחוז סלטה הוא אחד המחוזות הצפוניים בארגנטינה, והעיר סלטה ממוקמת בעמק בין שני רכסי הרים. המרחק ממרכזי תרבות אחרים וקשיי הגישה הנובעים מהמיקום הגיאגרפי של סלטה, יצרו כעין "הגנה טבעית" מהשפעות תרבותיות אחרות, ולכן זהו אחד האזורים בארגנטינה בהם נשמרה המוזיקה הילידית, הטרום-ספרדית, וגם צורות מוזיקאיות עממיות של המתיישבים הספרדים הראשונים.
אל תוך המציאות התרבותית הזו נולד קוצ'י לגיסמון, שספג את המקצבים והמנגינות העממיות מאז ילדותו. אבל בביתו הוא שמע מוזיקה אחרת: מוזיקה קלאסית וג'אז. יוצרים כמו אריק סאטי, ארנולד שנברג, מוריס ראוול, וגם דיוק אלינגטון ות'לוניוס מונק. ביצירותיו משתלבים המקצבים והסולמות העממיים עם הרמוניות מורכבות, עשירות, ששואבות את הכוח הקדמון של האזור, ומקנות לו עומק ומורכבות המאפיינת את המוזיקה הקלאסית המודרנית.
גברדין

גברדין (באנגלית: Gabardine) הוא טקסטיל שהומצא ב-1879 על ידי תומאס ברברי, שרשם עליו פטנט ב-1888. האריג אטום למים ומשמש ליצירת מעילי גשם ובגדים אחרים.
הגברדין שימש לביגוד עבור חוקרי קטבים דוגמת רואלד אמונדסן וארנסט שקלטון ועבור כובש הפסגות ג'ורג' מאלורי.
אנטי-ציקלון

אנטי-ציקלון (באנגלית: Anticyclone) הוא מונח בתחום המטאורולוגיה, המתאר תופעת מזג אוויר, בה נוצרת מערבולת סביב אזור של לחץ אוויר גבוה. הרוח האנטי-ציקלונית נעה בכיוונו ההפוך של סיבוב כדור הארץ. התופעה תוארה לראשונה על ידי המדען פרנסיס גלטון בספרו על מזג האוויר מ-1863.
הסבר התופעה: "אזור בעל לחץ אטמוספירי גבוה. הלחץ פוחת והולך באורח הדרגתי לעבר ההיקף של מרכז הלחץ. רוחות אנטיציקלוניות מנשבות מן המרכז אל הפריפריה בכיוון מחוגי השעון בחצי הכדור הצפוני ובמנוגד לכיוון מחוגי השעון בחצי הכדור הדרומי. הקו המאפיין את האנטיציקלון הוא יציבות במזג האוויר, בקיץ על ידי מזג אוויר שרבי, ואילו בחורף על ידי מזג  אוויר קר ובהיר".
דוגמה למעורבותו של אנטיציקלון: "אקלים מדברי מתהווה במקומות המרוחקים מהשפעה ימית, במקומות הנמצאים בהשפעת אנטיציקלונים חמים ובמקומות הנמצאים סמוך לזרמים אוקיאניים קרים".
קייגו

ראשית חייו

קייגו החל ללמוד נגינה על פסנתר בגיל שש. הוא הפסיק בנגינה כאשר היה בן 15–16 והתחיל לייצר מוזיקה עם Logic Studio  וקלידי MIDI  תוך צפייה במספר הדרכות ביוטיוב. כאשר הוא הגיע לבסוף להחלטה להתמיד במוזיקה, קייגו כבר היה לקראת השלמת התואר לכלכלה ומנהל עסקים באוניברסיטת הריוט ואט (Heriot-Watt), אדינבורו, סקוטלנד.

2014: פריצת דרך

ב-1 בדצמבר 2014, יצא הסינגל "Firestone", בהשתתפות קונרד סוול. השיר זכה להכרה בינלאומית והגיע למספר מצעדי פזמונים ברחבי העולם. לאחר שזכה השיר ליותר מ-80 מיליון צפיות ב-YouTube וSoundCloud, קייגו יצר קשר עם אביצ'י וכריס מרטין מלהקת קולדפליי על מנת ליצור רמיקס רשמי לשיר "Midnight". הוא גם תמך באביצ'י בפסטיבל פיינדינגס באוסלו, נורווגיה לשנת 2014. ב-19 בספטמבר 2014, אושר כי קייגו יחליף אביצ'י בפסטיבל Tomorrowland, בשל בעיות בריאותיות של אביצ'י. באפריל 2014, התראיין קייגו למגזין הבילבורד בו דיבר על הפקת רמיקסים עבור דיפלו וקולדפליי, ועל סיבוב ההופעות בצפון אמריקה. ביולי 2014, קייגו שיתף פעולה עם Electric Family לייצור צמיד שכל ההכנסות ממכירתו נתרמו לארגון רופאים ללא גבולות. באותו חודש, חתם קייגו לחברת התקליטים סוני מיוזיק אנטרטיינמנט.

2015–2016: Cloud Nine וKygo Life

בפברואר 2015, שירו של קייגו ,"ID", הופיע בטריילר הרשמי לאולטרה מיוזיק פסטיבל . אותו השיר מושמע גם במשחק הווידאו הפופולרי של חברת EA Sports‏, פיפא 16. באוגוסט 2015, קייגו היה featured headliner בפסטיבל לולפלוזה  בשיקגו, אחד מפסטיבלי המוזיקה הגדולים ביותר בעולם. באוקטובר 2015, הופיע קייגו לראשונה בטלוויזיה, בתוכניתו של ג'יימס קורדן, The Late Late Show.
ב-15 במרץ 2015, הוציא קייגו את הסינגל, "Stole The Show", השיר הגיע למצעדים רבים ברחבי העולם, ביניהם למקום הראשון בנורווגיה ושוודיה. ב-31 ביולי 2015, הוא יצא הסינגל השלישי שלו, "Nothing Left", בו השתתף וויל הרד. "Nothing Left" הגיע לפסגת מצעד הסינגלים הנורווגי. ב-4 בספטמבר 2015, יצא הסינגל הרביעי של קייגו, "Here for You" בהשתתפות אלה הנדרסון. שלושה חודשים מאוחר יותר, הסינגל החמישי שלו, "Stay", שהופק יחד עם המפיק הנורווגי ויליאם לארסן ושר בו מאטי נויס, יצא ב-4 בדצמבר 2015. ב-18 במרץ 2016, קייגו הוציא את הסינגל השישי שלו, "Fragile", בהשתתפות Labrinth. ב-1 באפריל 2016, קייגו הוציא את הסינגל השביעי שלו, "Raging", בו משתתפת הלהקה האירית קודלין.
הסינגלים של קייגו, בתוספת שירים נוספים, נמצאים באלבום הבכורה שלו, Cloud Nine, שיצא ב-13 במאי 2016.
ב-17 באוגוסט 2016, הוציא קייגו ליין ביגוד בשם "Kygo Life"'. הליין כלל גם אוזניות.
ב-21 באוגוסט 2016, בטקס הסיום של אולימפיאדת ריו דה ז'ניירו, ביצע יחד עם הזמרת האמריקאית ג'וליה מייקלס, את השיר "Carry Me".

2017–הווה: אלבום שני

ב-9 בפברואר 2017 העלה קטע קצר מתוך שיתוף הפעולה שלו עם הזמרת והשחקנית סלינה גומז. השניים הודיעו באופן רשמי על הוצאת הסינגל תחת השם "It Ain't Me" דרך הרשתות החברתיות ב-13 בפברואר 2017. הסינגל יצא ב-16 בפברואר 2017, והוא סינגל הבכורה מתוך אלבומו השני של קייגו.
ב-28 באפריל 2017 הוציא את הסינגל השני מאלבומו החדש יחד עם הזמרת הבריטית אלי גולדינג שנקרא "First Time". תוך יממה זכה הסינגל ללמעלה מ-2 מיליון צפיות.
ב-2 בדצמבר 2017, הופיע קייגו לראשונה בישראל בביתן 2 שבגני התערוכה בתל אביב. כמופע חימום עלו על הבמה התקליטנים דור דקל ומייק פרי , בהמשך ההופעה עלתה לבמה שירי מימון לשיר את השיר 'It Ain't Me' של קייגו, אותו ביצעה במקור הזמרת סלינה גומז. ב-19 באפריל הוציא עם ריטה אורה את השיר "Carry On", מתוך פסקול הסרט "פוקימון: הבלש פיקאצ'ו".
מילאן בוריאן

קריירת מועדונים

בוריאן נולד בקנין שביוגוסלביה (כיום קרואטיה). לאחר מלחמת יוגוסלביה משפחתו עברה לבלגרד, ולאחר מכן להמילטון שבקנדה. בשנת 2005 הצטרף למחלקת הנוער של בוקה ג'וניורס. לאחר שלא זכה לעלות לבוגרים של המועדון, הוא השתייך בין היתר לנסיונל, ריבר פלייט וקילמס אתלטיקו קלוב.
בינואר 2009 הוא חזר לסרביה וחתם בראד בלגרד. לאחר כמה בעיות באישורי העבודה שהיה צריך, ב-16 באוגוסט 2009 ערך את הופעת הבכורה שלו בניצחון 2-3 נגד סמדראבו. בוריאן זכה לקרדיט רב בהרכב ויצר עם הקבוצה רצף של 9 משחקים ללא הפסד. בסיום עונתו הראשונה במועדון הוא סיים עם הקבוצה במקום ה-4 שזיכה אותם לכרטיס למוקדמות הליגה האירופית.
לאחר הופעה מוצלחת בגביע הזהב 2011, הוא חתם בסיבאספור הטורקית. בוריאן ערך את הופעת הבכורה שלו בטורקיה ב-11 בספטמבר 2011 בהפסד 2-1 לקראבוקספור.
בפברואר 2012 בוריאן הושאל לואסלוי עד לסיום העונה עם אופציה לרכישת כרטיס השחקן שלו. בואסלוי הוא שיחק 16 משחקים, ב-7 מהם שמר על רשת נקייה והוא עזר למועדון לסיים במקום ה-2 בליגה.
לאחר שסיים את תקופת ההשאלה שלו ברומניה, חזר לסיבאספור בקיץ 2012. בפברואר 2014 רוברטו קרלוס שמונה למאמן החליט לסיים את החוזה עם השחקן.
ב-12 בספטמבר 2014 חתם בלודוגורץ ראזגרד לאחר שכמעט וחתם בסרייבו. ארבעה ימים לאחר חתימת בוריאן ערך את הופעת הבכורה שלו במועדון בהפסד 2-1 נגד ליברפול במסגרת שלב הבתים של ליגת האלופות.
ב-15 בפברואר 2015 חתם ברדניצ'קי ניש מליגת המשנה הסרבית. בתום העונה חזר ללודוגורץ.
בקיץ 2017 חתם בכוכב האדום בלגרד.

קריירה בינלאומית

בנובמבר 2010 החליט בוריאן לשחק בנבחרת קנדה למרות התעניינות מצד נבחרת סרביה. ב-9 בפברואר 2011 בוריאן ערך את הופעת הבכורה שלו במשחק ידידות נגד יוון שהסתיים בהפסד 1-0. בקיץ 2011 השתתף עם הנבחרת בגביע הזהב 2011.
רנדל מונרו

פרויקטים אחרים

מונרו הוא היוצר של האתרים "thecutest", "thefunniest" ו-"thefairest" בהם מוצגות לגולש שתי תמונות ועליו לבחור אחת מהן, מתוך מטרה לאתר בסופו של דבר את התמונה המוצלחת ביותר.
הוא הרים את האתר "WetRiffs" בתור בדיחה, כחודש לאחר שצייר את רצועת הקומיקס "חוק 34", "בקינה על המחסור בתמונות-עם-גיטרה-במקלחת באינטרנט".
אתר אחר שלו, "LimerickDB" עודד בזמנו איסוף ויצירה של חמשירים, אך כעת איננו נגיש.
הוא החל ויקי של geohashing המבוסס על אחד מהקומיקסים שלו שמכיל אלגוריתם ליצירת קואורדינטות גאוגרפיות פסודו רנדומליות בכל אזור בעולם מדי יום.
הוא יצר גם אתר בשם "?What If" שבו גולשים שואלים שאלות אבסורדיות, בדרך כלל בנושא פיזיקלי/מתמטי, והוא עונה עליהן בהתבסס על הידע שלו ועל מקורות שונים באינטרנט. תוכן האתר יצא בספטמבר 2014 בצורת ספר (ובשנת 2016 גם בתרגום לעברית תחת הכותרת "מה אם?").
נוסף על תחזוקת האתרים שלו, מונרו גם עוסק בצילום באמצעות עפיפונים, תחום שבו מצלמות מחוברות לעפיפונים על מנת לצלם מבנים ואת פני השטח.
בתגובה לדאגה בעניין סכנות הקרינה שנפלטה במסגרת האסון הגרעיני בפוקושימה ב-2011, ועל מנת לתקן את מה שהוא תיאר כסיקור "מבלבל" של רמות הקרינה בתקשורת, מונרו יצר תרשים המשווה בין רמות שונות של קרינה. התרשים אומץ במהירות על ידי כתבים מהעיתונות הכתובה והאלקטרונית, ובכלל זה היו קישורים אליה מהגרסאות המקוונות של הגרדיאן והניו יורק טיימס. בעקבות בקשות שהועלו להדפיס את התרשים ולתרגם אותו ליפנית, מונרו שיחרר אותו לרשות הציבור, אך ביקש שעובדת היותו לא מומחה בתחום תוזכר בבירור בכל הדפסה של התרשים.
משמרת שערים

משמרת שְׂעֹרִים היא המשמרת הרביעית מבין עשרים וארבע משמרות כהונה שסידרו דוד המלך וצדוק הכהן על פי גורל בתקופה שקודם בניית בית המקדש הראשון.
המשמרה מוזכרת רק פעם אחת בתנ"ך בספר דברי הימים; "וַיֵּצֵא הַגּוֹרָל .. לִשְׂעֹרִים הָרְבִעִי" (דברי הימים א כד ז).

אחר חורבן בית שני

לפי דעתו של החוקר שמואל קליין, בעקבות חורבן בית שני עברו כל עשרים וארבע משמרות הכהונה -ומשמרת שערים בתוכן- לעיירות בגליל -הן בגליל העליון והן בגליל התחתון.
יש אומרים כי העיר בית שערים אשר בגליל התחתון נקראת על שם משמרה זו שנדדה לשם אחר החורבן.  ואילו החוקר שמואל קליין מעיר כי נתגלתה עיירה קרובה לציפורי בשם עיתהלו (או היתלו והיום נקרא עילוט, כשם מושב משמרת שערים כפי שמופיע בקינות של רבי אלעזר הקליר, ומציין כי גם לפי המסופר בתלמוד מוכח שכהנים היו מתושבי העיירה, ויש המזהים אותו עם הכפר הלבנוני עייתא א-שעב.  
רבי אלעזר הקליר מקונן על ביטול משמרה זו באומרו;
דרכי היכל דממו, כנפרץ כותלו 
והמעיל כנקרע פתילו
והתך והושפל מתילו, ונע משתילו, כהן עיתה לו
— קינות לרבי אלעזר הקליר
דייוויד פיזדייל

ביוגרפיה

למד באוניברסיטת סן דייגו תואר ראשון בתקשורת ובסוציולוגיה שיחק בנבחרת הכדורסל של המכללה, ובהמשך היה שם עוזר מאמן. את הקריירה ב-NBA החל כעוזר מאמן בגולדן סטייט ווריורס ולאחריה באטלנטה הוקס. את עיקר פרסומו קיבל כעוזרו של אריק ספולסטרה במיאמי היט, היה אחראי בעיקר על משחק ההתקפה של הקבוצה שבה שיחקו לברון ג'יימס, דווין וייד וכריס בוש. הקבוצה הגיעה לארבעה גמרים רצופים וזכתה בשתי אליפויות. בעונת 2016/2017 מונה למאמנה הראשי של ממפיס גריזליס במקום דייוויד ייגר שאימן אותה במשך שלוש עונות. 
כמאמן ממפיס הוביל את הקבוצה למקום השביעי במערב. בפלייאוף הם התמודדו נגד סן אנטוניו ספרס שניצחה את שני המשחקים הראשונים בסדרה, במסיבת העיתונאים לאחר ההפסד התלונן פיזדייל על השיפוט וטען ששחקניו אינם מקבלים את הכבוד הראוי מהשופטים, שחקנים הספרס זכו ל-32 זריקות עונשין ושחקניו 15 בלבד. הנאום הכעוס שלו עורר הדים ודיונים, הליגה קנסה אותו בשלושים אלף דולר בעקבותיו אך שחקני ממפיס הודיעו שהם ישלמו את הקנס בעבורו. את שני המשחקים הבאים בסדרה ניצחה ממפיס אך הפסידה בסופה 4-2.
בנובמבר 2017 פוטר מממפיס לאחר רצף הפסדים.